
LUONNOS EUROOPAN PARLAMENTIN LAINSÄÄDÄNTÖPÄÄTÖSLAUSELMAKSI
ehdotuksesta neuvoston päätökseksi Seychellien kalastusalusten pääsyä Mayotten vesille koskevan Euroopan unionin ja Seychellien tasavallan välisen sopimuksen tekemisestä
(15048/2022 – C9‑0051/2023 – 2022/0362(NLE))
(Hyväksyntä)
Euroopan parlamentti, joka
–	ottaa huomioon ehdotuksen neuvoston päätökseksi (15048/2022),
–	ottaa huomioon Euroopan unionin ja Seychellien tasavallan välisen sopimuksen Seychellien kalastusalusten pääsystä Mayotten vesille (15088/2022),
–	ottaa huomioon neuvoston Euroopan unionin toiminnasta tehdyn sopimuksen 43 artiklan ja 218 artiklan 6 kohdan toisen alakohdan a alakohdan v alakohdan ja 7 kohdan mukaisesti esittämän hyväksyntää koskevan pyynnön (C9-0051/2023),
–	ottaa huomioon työjärjestyksen 105 artiklan 1 ja 4 kohdan sekä 114 artiklan 7 kohdan,
–	ottaa huomioon kalatalousvaliokunnan suosituksen (A9‑0000/2023),
1.	antaa hyväksyntänsä sopimuksen tekemiselle;
2.	kehottaa puhemiestä välittämään parlamentin kannan neuvostolle ja komissiolle sekä jäsenvaltioiden ja Seychellien tasavallan hallituksille ja parlamenteille.

Taustaa
Mayotte on Intian valtameressä sijaitseva saaristo ja Ranskan merentakainen departementti, jolla on vuodesta 2014 ollut Euroopan tasolla asema syrjäisimpiin kuuluvana alueena. Koska perussopimuksissa annetaan Euroopan unionille yksinomainen toimivalta meren elollisten luonnonvarojen säilyttämiseen yhteisen kalastuspolitiikan (YKP) mukaisesti, Euroopan unionin on säänneltävä ulkomaisten kalastusalusten pääsyä Mayottea ympäröiville vesille.
Ensimmäinen Euroopan unionin ja Seychellien tasavallan välinen sopimus Seychellien kalastusalusten pääsystä Mayotten vesille allekirjoitettiin 20. toukokuuta 2014. Sopimus astui voimaan samana päivänä (aluksi väliaikaisena toimenpiteenä), ja sitä sovellettiin kuuden vuoden ajan, kunnes sen voimassaoloa jatkettiin ilman eri toimenpiteitä 20. toukokuuta 2020.
Komissio neuvotteli asiasta annettujen neuvotteluohjeiden pohjalta Seychellien hallituksen kanssa uuden sopimuksen tekemisestä Seychellien kalastusalusten pääsystä. Neuvottelujen päätteeksi uusi sopimus eli kalastuskumppanuutta koskeva sopimus parafoitiin 10. kesäkuuta 2022. Uusi kalastuskumppanuutta koskeva sopimus on voimassa kuusi vuotta 10. maaliskuuta 2023 lähtien eli päivästä, jolloin molemmat osapuolet allekirjoittivat sen, mistä alkoi myös tämän sopimuksen väliaikainen soveltaminen siihen asti, kun se saatetaan päätökseen.
Uusi kalastuskumppanuutta koskeva sopimus Seychellien kalastusalusten pääsystä Mayotten vesille ei ole ainoa EU:n ja Seychellien välinen sopimus: vuodesta 202 niitä on sitonut myös kestävää kalastusta koskeva kumppanuussopimus ja sen täytäntöönpanoa koskeva pöytäkirja, joilla säännellään EU:n kalastusalusten pääsyä Seychellien vesille ja kalastusoikeuksia Seychellien vesillä vastineeksi EU:n taloudellisesta ja teknisestä tuesta Seychelleille (vrt. menettely 2020/0002(NLE)). Kyseisessä sopimuksessa Euroopan unioni ja Seychellit ovat myös sopineet mekanismeista ja säännöistä, joilla edistetään kestävää kalastusta erityisesti parantamalla kalastuksen valvontaa, tiedonkeruuta, laittoman, ilmoittamattoman ja sääntelemättömän kalastuksen (LIS-kalastus) torjuntaa sekä yhteistyötä alueellisissa kalastuksenhoitojärjestöissä, joiden jäseniä EU ja Seychellit ovat.
Uusi kalastuskumppanuutta koskeva sopimus
Uuden sopimuksen tavoitteena on mahdollistaa strategisen kumppanuuden vahvistaminen Seychellien kanssa sekä edistää vastuullista kalastusta EU:n vesillä ja kehittää Mayotten kalastuspolitiikkaa. Myös kalastuskumppanuutta koskevan sopimuksen tekniset ja taloudelliset edellytykset on mukautettu Seychellien kanssa tehtyyn kestävää kalastuskumppanuutta koskevaan sopimukseen ja sen täytäntöönpanoa koskevaan pöytäkirjaan, jotka allekirjoitettiin vuonna 2020.
Sopimuksessa vahvistetaan periaatteet, säännöt ja menettelyt kalastusalan yhteistyölle, jolla pyritään varmistamaan kestävä kalastus sekä kalavarojen säilyttäminen ja kestävä hyödyntäminen Mayottea ympäröivillä vesillä noudattaen periaatetta, joka kieltää kyseisillä vesillä kalastavien eri laivastojen syrjimisen.
Sopimuksen liitteessä eritellään tarkemmin edellytykset Seychellien kalastusalusten pääsylle näille EU:n vesille (kalastusmahdollisuudet, kalastusluvat, seuranta, tarkkailijat jne.). Sopimuksen mukaan kahdeksan Seychellien lipun alla purjehtivaa alusta (kurenuotta-alusta) voi kalastaa Mayotten vesillä yli 24 meripeninkulman päässä sen rannikosta. Kalastusmahdollisuudet määritetään parhaiden käytettävissä olevien tieteellisten lausuntojen (ja, tarpeen mukaan, käytettävissä olevan ylijäämän rajoissa) ja vastuussa olevan alueellisen kalastuksenhoitojärjestön, Intian valtameren tonnikalatoimikunnan (IOTC), suositusten perusteella. Saaliista maksettavat maksut ovat 135 euroa pyydetyltä tonnikalatonnilta (ja ensimmäiseltä 100 tonnilta peritään 13 500 euron ennakkomaksu alusta kohden).
Sopimus sisältää myös järjestelyjä kalastustoiminnan seuraamiseksi ja valvomiseksi sekä laittoman, ilmoittamattoman ja sääntelemättömän kalastuksen ehkäisemiseksi.
Esittelijän kanta
[bookmark: _GoBack]Tämä kalastuskumppanuutta koskeva sopimus on strateginen ja mahdollistaa johdonmukaisuuden ja vastavuoroisuuden EU:n ja Seychellien välillä meren luonnonvarojen kestävän hyödyntämisen varmistamisessa Intian valtamerellä. Sopimuksen avulla osapuolet haluavat erityisesti tehostaa kalastustoiminnan seurantaa ja varmistaa, että tonnikalan ja sen lähilajien kalastus tapahtuu kestävällä tavalla, sekä taata samalla muiden lajien, erityisesti pelagisten haiden, suojelu.
Kyseessä on tasapainoinen sopimus, jonka nojalla Seychellien alukset voisivat jatkaa kalastustoimintaansa mutta joka hyödyttäisi myös Mayottea ja edistäisi paikallisen kalastusalan kehitystä tällä EU:n syrjäisimpiin kuuluvalla alueella.
Esittelijä katsoo kuitenkin, että pitkällä aikavälillä Mayotten – ja syrjäisimpien alueiden yleensä – olisi voitava kehittää omia kalastuslaivastojaan EU:n ja kansallisen tuen avulla. Tämä parlamentti on toistuvasti pyytänyt – tuloksetta – että syrjäisimpien alueiden kalatalousalan selviytymisen varmistamiseksi ja kestävän kehityksen tavoitteessa 14 mainitun pienten saarten ja alueiden eriytetyn kohtelun periaatteiden mukaisesti tuettaisiin EMKVR:n tai valtiontuen kautta SEUT-sopimuksen 349 artiklan nojalla syrjäisimpien alueiden sellaisten pienimuotoista kalastusta harjoittavien laivastojen uudistamista, jotka purkavat kaikki saaliinsa syrjäisimpien alueiden satamissa ja edistävät paikallista kestävää kehitystä.
Syrjäisimmillä alueilla on erityishaasteita, jotka liittyvät niiden syrjäiseen sijaintiin, pinnanmuodostukseen, pieniin markkinoihin ja ilmastoon, kuten SEUT-sopimuksen 349 artiklan todetaan, mutta syrjäisimpien alueiden kalastuksen erityispiirteitä ei silti oteta riittävästi huomioon YKP:ssä. Erityisesti YKP:n ulkopolitiikassa strategisissa kumppanuuksissa on otettava huomioon läheisten ja siten vaikutusten kohteena olevien EU-alueiden edut.
Kalastus syrjäisimmillä alueilla on merkittävä talouden edistäjä, elintarvikeomavaraisuuden lähde ja perinteistä toimintaa, joka on osa näiden alueiden kulttuuria, luo työpaikkoja merellä ja jalostusalalla ja edistää dynaamisuutta matkailualalla, joka on näiden alueiden tärkeä talouden veturi.
Näiden seikkojen perusteella esittelijä suosittelee, että parlamentti hyväksyy tämän kalastuskumppanuutta koskevan sopimuksen tekemisen, ja toistaa samalla kehotuksensa myöntää EU:n tukea tai valtiontukea kalastuslaivastojen uudistamiseen ja kestävään kehitykseen Mayottella ja yleisemmin syrjäisimmillä alueilla.

